钦定古今图书集成/明伦汇编/氏族典/第023卷 > 《廖用贤尚友录》 > 冯素弗
## 钦定古今图书集成/明伦汇编/氏族典/第023卷 > 《廖用贤尚友录》 > 冯素弗

按《晋书冯跋载记》：素弗，跋之长弟也。慷慨有大志，姿
貌魁伟，雄杰不群，任侠放荡，不修小节，故时人未知
奇，惟王齐异焉，曰：“拨乱才也。”南宫令成藻，豪俊有高
名，素弗造焉。藻令门者弗纳，素弗迳入，与藻对坐，旁
若无人，谈饮连日。藻始奇之，曰：“吾远求骐骥，不知近
在东邻，何识子之晚？”当世侠士莫不归之。及熙僭号，
为侍御郎、小帐下督，跋之伪业，素弗所建也。及为宰
辅，谦虚恭慎，非礼不动，虽厮养之贱，皆与之抗礼。车
服屋宇，务于俭约，修己率下，百僚惮之。初为京尹及
镇营兵，百姓歌之。跋之七年死，跋哭之哀恸，比葬，七
临之。